Θοδωρής Βλάχος

Ο Θοδωρής Βλάχος (9 Ιουλίου 1969 - ) είναι Έλληνας πρώην υδατοσφαιριστής και προπονητής της εθνικής ανδρών της Ελλάδος.

Βιογραφικά στοιχεία

 Ο Θοδωρής Βλάχος γεννήθηκε στον Βόλο. Ξεκίνησε την καριέρα του στην υδατοσφαίριση από τον ΝΟΒΑ και το 1989 πήρε μεταγραφή στον Ολυμπιακό όπου και έπαιξε έως το 1998. 

 Οι τίτλοι ως παίκτης με τον Ολυμπιακό 
Στα χρόνια αυτά στέφθηκε πρωταθλητής Ελλάδος το 1992, το 1993, το 1995 και το 1996.

 Ήταν μέλος της ομάδας που κέρδισε το πρώτο Κύπελλο στην ιστορία του συλλόγου, το 1992 ενώ ακολούθησαν τα Κύπελλα του 1993, του 1997 και του 1998. 
Το 1998 έπαιξε στον διπλό τελικό του Κυπέλλου Κυπελλούχων Ευρώπης όπου ο Ολυμπιακός έχασε τον τίτλο από τη Φερεντσβάρος.

Παράλληλα το 1993 ήταν μέλος της εθνικής ανδρών που συμμετείχε στο Ευρωπαϊκό πρωτάθλημα.

Τη σεζόν 1998-99 αγωνίστηκε στον ΠΑΟΚ και το μισό της περιόδου 1999-00 στον Παναθηναϊκό.

 Η πρώτη θητεία ως προπονητής 
Το 2000 κρέμασε το σκουφάκι του και ο τότε πρόεδρος του Ολυμπιακού Λεωνίδας Θεοδωρακάκης του πρότεινε να επιστρέψει στην ομάδα για να αναλάβει βοηθός του Ντράγκαν Ματουτίνοβιτς.

Τη σεζόν 2000-01 η ομάδα έπαιξε στον πρώτο τελικό του Τσάμπιονς Λιγκ και ηττήθηκε από τη Γιουγκ στο Ντουμπρόβνικ. Το 2002 κατέκτησε το Τσάμπιονς Λιγκ στη Βουδαπέστη απέναντι στη Χόνβεντ με τον Θοδωρή Βλάχο να είναι συνεργάτης του Ούγγρου Ζόλταν Κάσας.

Το 2002 ο Ολυμπιακός κατέκτησε και το Σούπερ Καπ Ευρώπης. Ο Θόδωρος Βλάχος παρέμεινε στον Ολυμπιακό ως βοηθός προπονητή έως το 2005 και συνεργάστηκε με τον Κροάτη προπονητή Βέσελιν Τζούχο.

Στα χρόνια που ήταν βοηθός προπονητή, ο Ολυμπιακός θα κερδίσει 1 Τσάμπιονς Λιγκ, 1 Σούπερ Καπ Ευρώπης, 5 πρωταθλήματα Ελλάδος και 5 Κύπελλα Ελλάδος.

 Τα χρόνια στο Παλαιό Φάληρο 
Επόμενος σταθμός της καριέρας του, αυτή τη φορά ως πρώτος προπονητής, είναι το Παλαιό Φάληρο.

Με την ομάδα του Παλαιού Φαλήρου στην οποία θα παραμείνει από το 2005 έως το 2011 θα συμμετάσχει στο Final-4 του Κυπέλλου Ελλάδος το 2010 στη Σύρο ενώ θα εξασφαλίσει και έξοδο στα Κύπελλα Ευρώπης, χωρίς η ομάδα να δηλώσει συμμετοχή την επόμενη σεζόν.

Στο Παλαιό Φάληρο ανέδειξε και τον μετέπειτα πρωταθλητή Ευρώπης και Ολυμπιονίκη Κωνσταντίνο Γενηδουνιά.

 Προπονητής στον Ολυμπιακό 
Το καλοκαίρι του 2011 συμφωνεί με τον πρόεδρο του Ολυμπιακού Μιχάλη Κουντούρη και αναλαμβάνει την ανδρική ομάδα. Την πρώτη του χρονιά (2012-13) η ομάδα που έχει πολλά οικονομικά προβλήματα δεν θα κερδίσει κάποιον τίτλο αλλά σύντομα θα δημιουργήσει τη δική της "αυτοκρατορία".

Το 2016 ο Ολυμπιακός επιστρέφει μετά από 14 χρόνια σε τελικό του Τσάμπιονς Λιγκ όπου θα χάσει το τρόπαιο από τη Γιουγκ στη Βουδαπέστη. Το 2018 ο Θοδωρής Βλάχος θα οδηγήσει τον Ολυμπιακό στην κατάκτηση του πρωταθλήματος Ευρώπης κερδίζοντας με 9-7 την Προ Ρέκο στην έδρα της στη Γένοβα. Το 2019 είναι και πάλι στον τελικό του Τσάμπιονς Λιγκ και θα χάσει τον τίτλο στα πέναλτι από τη Φερεντσβάρος. Το 2018 ο Ολυμπιακός θα συμμετάσχει στον τελικό του Σούπερ Καπ Ευρώπης και θα γνωρίσει την ήττα από τη Φερεντσβάρος στη Βουδαπέστη. Το 2021 η ομάδα επιστρέφει σε Final-8 (3-5/6 στο Βελιγράδι).

Ο Θοδωρής Βλάχος σ' αυτά τα χρόνια έχει οδηγήσει τον Ολυμπιακό στην κατάκτηση 1 Τσάμπιονς Λιγκ, 10 πρωταθλημάτων Ελλάδος, 9 Κυπέλλων Ελλάδος και 3 Σούπερ Καπ Ελλάδος. Είναι ο προπονητής με τις περισσότερες κατακτήσεις Κυπέλλων Ελλάδος στην ιστορία και ο μοναδικός Έλληνας που έχει κατακτήσει το Τσάμπιονς Λιγκ.

Στις 25 Μαϊου 2022, είκοσι χρόνια μετά από την κατάκτηση του Τσάμπιονς Λιγκ του 2002, κάθισε για τελευταία φορά στον πάγκο του Ολυμπιακού, στον 3ο τελικό με τη Βουλιαγμένη στον Πειραιά που χάρισε στην ομάδα το 36ο πρωτάθλημα της.

 Οι ευρωπαϊκοί τελικοί 
Ο Θοδωρής Βλάχος έχει οδηγήσει την ομάδα πόλο του Ολυμπιακού σε 4 ευρωπαϊκούς τελικούς από το 2016 έως το 2019.

Αναλυτικά οι τελικοί:

 Τσάμπιονς Λιγκ
 2016 (Βουδαπέστη): Ολυμπιακός-Γιουγκ Ντουμπρόβνικ 4-6
 2018 (Γένοβα): Ολυμπιακός-Προ Ρέκο 9-7
 2019 (Ανόβερο): Ολυμπιακός-Φερεντσβάρος 13-14 π. (10-10 κ.ά)
 Σούπερ Καπ Ευρώπης
 2018 (Βουδαπέστη): Φερεντσβάρος - Ολυμπιακός 11-9 π. (7-7 κ.ά)

 Προπονητής στην εθνική Ανδρών 
Τον Δεκέμβριο του 2014 αναλαμβάνει προπονητής στην εθνική ομάδα υδατοσφαίρισης ανδρών της Ελλάδος. Έχει οδηγήσει την εθνική Ελλάδας στους Ολυμπιακούς Αγώνες του 2016 (6η θέση), του 2021 (Ασημένιο μετάλλιο) και του 2024 (5η θέση). 

Το πρώτο του μετάλλιο ήταν στο Παγκόσμιο Πρωτάθλημα του 2015 στο Καζάν της Ρωσίας και ήταν χάλκινο. To 2017 η Ελλάδα ήταν 4η στην ίδια διοργάνωση και το 2019 ήταν 7η. Το 2022 η εθνική ομάδα της Ελλάδας ανέβηκε στο 3ο σκαλί του βάθρου και το 2023 για πρώτη φορά έπαιξε στον τελικό και πήρε το ασημένιο μετάλλιο. Το 2025 κατακτήθηκε άλλο ένα μετάλλιο που ήταν χάλκινο. 

Στο Ευρωπαϊκό πρωτάθλημα με τον Θοδωρή Βλάχο στον πάγκο η Ελλάδα κατέκτησε το παρθενικό της μετάλλιο στη διοργάνωση. Κέρδισε το χάλκινο το 2026 στο Βελιγράδι. 

Επίσης με την εθνική ομάδα της Ελλάδας έχει κερδίσει δύο χάλκινα μετάλλια στο World Cup (2016, 2020), ένα ασημένιο στο World Cup (2025) και ένα ασημένιο στους Μεσογειακούς Αγώνες του 2018. 

 Ασημένιο μετάλλιο στους Ολυμπιακούς Αγώνες 
Τον Αύγουστο του 2021 οδηγεί την Ελλάδα στην κατάκτηση του μοναδικού της μεταλλίου σε Ολυμπιακούς Αγώνες του 2020. Στις 8 Αυγούστου η ομάδα θα συμμετάσχει στον τελικό των Ολυμπιακών Αγώνων του "Τόκιο 2020" και θα ηττηθεί με 13-10 από τη Σερβία. Για να φτάσει έως εκεί ήταν 1η στον Α' όμιλο και στον προημιτελικό απέκλεισε στο Μαυροβούνιο και στον ημιτελικό την Ουγγαρία.

Τα αποτελέσματα της Ελλάδος στους Ολυμπιακούς Αγώνες του 2020:

 Όμιλος
 Ελλάδα-Ουγγαρία 10-9
 Ελλάδα-Ιταλία 6-6
 Ελλάδα-Ιαπωνία 10-9
 Ελλάδα-Νότια Αφρική 28-5
 Ελλάδα-ΗΠΑ 14-5
 Προημτελικός
 Ελλάδα-Μαυροβούνιο 10-4
 Ημιτελικός
 Ελλάδα-Ουγγαρία 9-6
 Τελικός
 Ελλάδα-Σερβία 10-13

 Οι Ολυμπιακοί Αγώνες του 2016 
Η 3η θέση στο Παγκόσμιο Πρωτάθλημα του Καζάν (2015) δίνει στην Ελλάδα απευθείας πρόκριση στους Ολυμπιακούς Αγώνες του 2016 που διεξήχθησαν στο Ρίο ντε Τζανέιρο της Βραζιλίας. Η ομάδα του Θοδωρή Βλάχου είναι στον ίδιο όμιλο με την Ουγγαρία, τη Βραζιλία, την Ιαπωνία, τη Σερβία και την Αυστραλία. Θα τερματίσει 2η στον όμιλο με 6β πίσω από την Ουγγαρία και στα προημιτελικά θα παίξει με την Ιταλία από την οποία θα ηττηθεί με 9-5. Εν συνεχεία θα κερδίσει με 9-7 την Ισπανία και στον αγώνα για την 5η θέση θα ηττηθεί με 12-10 από την Ουγγαρία και θα τερματίσει 6η.

Τα αποτελέσματα της Ελλάδος στους Ολυμπιακούς Αγώνες του 2016:

 Όμιλος
 Ελλάδα-Ιαπωνία 8-7
 Ελλάδα-Σερβία 9-9
 Ελλάδα-Ουγγαρία 8-8
 Ελλάδα-Βραζιλία 9-4
 Ελλάδα-Αυστραλία 7-12
 Προημιτελικός
 Ελλάδα-Ιταλία 5-9
 Θέσεις 5-8
 Ελλάδα-Ισπανία 9-7
 Θέσεις 5-6
 Ελλάδα-Ουγγαρία 10-12

 Τίτλοι - Μετάλλια 

 Τίτλοι ως αθλητής του Ολυμπιακού (1989-1998):
 Πρωταθλήματα Ελλάδος: 4 (1992, 1993, 1995, 1996)
 Κύπελλα Ελλάδος: 4 (1992, 1993, 1997, 1998)
 Σούπερ Καπ Ελλάδος: 2 (1997, 1998)
 Τίτλοι ως προπονητής του Ολυμπιακού (2011-2022):
 Τσάμπιονς Λιγκ: 1 (2018)
 Πρωταθλήματα Ελλάδος: 10 (2013, 2014, 2015, 2016, 2017, 2018, 2019, 2020,2021,2022)
 Κύπελλα Ελλάδος: 9 (2013, 2014, 2015, 2016, 2018, 2019, 2020,2021,2022)
 Σούπερ Καπ Ελλάδος: 3 (2018, 2019, 2020)
 Μετάλλια με την εθνική ομάδα Ανδρών της Ελλάδος (2014-σήμερα):
 Ολυμπιακοί Αγώνες: Ασημένιο (2021)
 Παγκόσμιο Πρωτάθλημα: Ασημένιο (2023), Χάλκινα (2015,2022,2025)
 Ευρωπαϊκό Πρωτάθλημα: Χάλκινο (2026)  
 World League: Χάλκινα (2016, 2020)
 World Cup: Ασημένιο (2025) 
 Μεσογεακοί Αγώνες: Ασημένιο (2018)

 Βραβεύσεις 
Το 2021 ψηφίστηκε ως ο κορυφαίος προπονητής στην Ελλάδα από τον Πανελλήνιο Σύνδεσμο Αθλητικού Τύπου (ΠΣΑΤ).

Παραπομπές

Εξωτερικές πηγές
 gavros.gr
Βλάχος: «Στον Ολυμπιακό δεν... χορταίνεις τίτλους»
Βλάχος: "Τα όνειρα δεν σταματούν εδώ"
Ο Θοδωρής Βλάχος καλύπτει τα τελευταία 30 χρόνια του ελληνικού πόλο
Βλάχος: «Το όνειρο δεν έχει ταβάνι»
Πρωταθλητής Ευρώπης ο Ολυμπιακός, 9-7 την Προ Ρέκο!

Κατηγορία:Έλληνες υδατοσφαιριστές
Κατηγορία:Έλληνες προπονητές υδατοσφαίρισης
Κατηγορία:Προπονητές υδατοσφαίρισης Ολυμπιακού Πειραιώς
Κατηγορία:Υδατοσφαιριστές ΟΣΦΠ
Κατηγορία:Υδατοσφαιριστές Εθνικής Ελλάδας